b'\n_START_ARTICLE_\nSojenice (roman)\n_START_PARAGRAPH_\nSojenice (francosko Les Bienveillantes) je zgodovinski roman, ki ga je napisal francoski pisatelj, rojen v ZDA, Jonathan Littell. Roman je bil prvi\xc4\x8d objavljen v franco\xc5\xa1\xc4\x8dini leta 2006 ter je \xc5\xa1e istega leta prejel dve najuglednej\xc5\xa1i francoski nagradi za knji\xc5\xbeevnost: Goncourtovo nagrado in nagrado Francoske akademije (Grand Prix du roman). Takoj po izidu je postal prodajna in prevodna uspe\xc5\xa1nica._NEWLINE_Roman povezuje fiktivno avtobiografijo nekdanjega \xc4\x8dastnika SS z realnimi dogodki in osebnostmi holokavsta in vzhodne fronte med drugo svetovno vojno. Prvoosebni pripovedovalec, izobra\xc5\xbeenec, popelje bralca skozi vojne strahote iz nem\xc5\xa1kega zornega kota, torej iz zornega kota t. i. storilcev. Roman je napisan v obliki osebnih spominov ostarelega glavnega junaka, katerega povojna usoda je zna\xc4\x8dilna za \xc5\xa1tevilne druge naciste: ob koncu vojne se je umaknil iz doma\xc4\x8dega okolja, prevzel drugo osebno identiteto in naredil kariero - kot direktor tekstilne tovarne v severni Franciji._NEWLINE_Naslov izvirnika Les Bienveillantes se nana\xc5\xa1a na erinije iz Ajshilove trilogije Oresteja.'